Witlick sy, dat nach Cristi gebort unses Heren 1500 ime vefften jare, ame dinxtedage negest na Scolastice virginis, de ersame radessendebaden der Wendeschen stede (Hamburg, Rostock, Stralsund, Wismar och Lüneburg) to Lubeke to dage wesende hebben in saken dat gemeyne beste belangende mit deme ersamen rade darsulvest gehandelt unde gesloten so hir nafolget. – – – – – – – – – – – – – – – – – – – – – – – – – – – – – Tho namiddage de clocke twe sint de heren radessendebaden wedderumme vorgaddert, und is int erste worden gelesen eyn breff der ersamen van Darpte, de sick wo ok vormals dorch de anderen stede [in] Lifflande gescheen der unwontliken segelatie na Wiborch in Sweden mit den Russen to afbroke des gantzen landes to Liflande geholden beclagen, und is darneffen by gesecht, dat tidinge vame Holme komen sy, dat sick de Russen mit den Sweden 20 ja&#x0364;r lanck scholen vordragen hebben in andacht, eren handell darsulvest unde nicht lenck mit den Liflandeschen steden to holden; dat denne alles gelanget to dersulven stede, dussen landen eyne sunderlinx vorborch unde beschuth zinde, gruntlikem vorderve. – – – – – – – – – – – – – – – – – – – – –